Zagreb, 12. listopada 2018.g.

**Z A P I S N I K**

sa **24. sjednice** Povjerenstva za odlučivanje o sukobu interesa održane dana 12. listopada 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 23. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Članica Povjerenstva Tatijana Vučetić predlaže da se dnevni red dopuni s toč. 20. Donošenje odluke o pokretanju ili nepokretanju postupka u predmetu **P-230/17, dužnosnik MILAN BANDIĆ, gradonačelnik Grada Zagreba.**  Članica Povjerenstva Tončica Božić predlaže da se dnevni red dopuni s toč. 21. Donošenje odluke o pokretanju ili nepokretanju postupka u predmetu **P-47/18, dužnosnica NADA MURGANIĆ, ministrica za demografiju, obitelj, mlade i socijalnu politiku.** Predsjednica Povjerenstva predlaže da se dnevni red dopuni s toč. 22. Donošenje odluke o pokretanju ili nepokretanju postupka u predmetu **P-261/18, dužnosnik ANDREJ ABRAMOVIĆ, sudac Ustavnog suda Republike Hrvatske.** Članica Povjerenstva Aleksandra Jozić-Ileković predlaže da se dnevni red dopuni s toč. 23. Davanje mišljenja u predmetu **M-127/18 na zahtjev dužnosnice LJUBICE LUKAČIĆ, zastupnice u Hrvatskom saboru.** Članica Povjerenstva Tončica Božić predlaže da se dnevni red dopuni s toč. 24. Davanje mišljenja u predmetu **M-122/18 na zahtjev dužnosnice HELENE CRNKOVIĆ, zamjenice općinskog načelnika Općine Mrkopalj.** Član Povjerenstva Davorin Ivanjek predlaže da se dnevni red dopuni s toč. 25. Davanje mišljenja u predmetu **M-124/18 na zahtjev dužnosnika MARKA KRIČKE, zamjenika gradonačelnika Grada Siska.** Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-149/17, dužnosnik VLADIMIR OGUMAN, općinski načelnik Općine Sveti Ivan Žabno do 7. lipnja 2017.g.,** izlaže predmet te navodi da je protiv dužnosnika pokrenut postupak zbog poslovnih odnosa između tijela u kojem dužnosnik obnaša dužnost i obrta u vlasništvu njegova zeta. Dužnosnik se na navedenu odluku očitovao i ne spori da je bilo poslovnih odnosa.

Izvršen je uvid u dokumentaciju dostavljenu od strane Općine Sveti Ivan Žabno, komunalnog poduzeća „Park“ i Matičnog ureda Koprivnica. Iz postupka nesporno proizlazi da je bilo poslovnog odnosa i da je dužnosnik potpisivao narudžbenice.

Izvjestitelj predlaže da se donese odluka kojom se utvrđuje da je dužnosnik povrijedio odredbu čl. 7. toč. c. ZSSI-a te predlaže da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **P-367/17, dužnosnica MARINA GAŠPARIĆ, zamjenica gradonačelnika Grada Opatije do 12. lipnja 2017.g.** iznosi predmette navodi da je protiv dužnosnice Povjerenstvo pokrenulo postupak zbog povrede čl. 7. toč. d. ZSSI-a odnosno primanja božićnice i drugih naknada. Nakon pokretanja postupka dužnosnica se očitovala na odluku i nije sporila primitak naknade već je ukazala da je primala iznose kao i svi drugi dužnosnici te da je to bila odluka nadležnih tijela. Nakon što je Ministarstvo uprave donijelo akt o istom dužnosnica više nije primala naknadu.

Izvjestitelj predlaže da se donese odluka kojom se utvrđuje da je dužnosnica povrijedila odredbu čl. 7. toč. d. ZSSI-a te predlaže da joj se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-110/18, rukovodeći državni službenik VLADIMIR MAJETIĆ, zamjenik ravnatelja Državne geodetske uprave do 16. veljače 2017.g.** iznosi predmet te navodi da je protiv dužnosnika pokrenut postupakzbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obavljanja dužnosti zamjenika ravnatelja Državne geodetske uprave. Dužnosnik se u zakonom predviđenom roku očitovao na navode iz odluke o pokretanju postupka i podnio izvješće o imovinskom stanju dužnosnika uz napomenu kako je ranije izvješće propustio podnijeti zbog pokrenutog upravnog spora radi razrješenja s dužnosti zamjenika ravnatelja Državne geodetske uprave.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10., u vezi s člankom 8. i člankom 9. ZSSI-a te da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-115/18, dužnosnik MLADEN POLJAK, zamjenik općinskog načelnika Općine Bednja do 24. svibnja 2017.g.** iznosi predmet te navodi da je protiv dužnosnika pokrenut postupak zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika općinskog načelnika Općine Bednja. Dužnosnik se na navedenu odluku nije očitovao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10., u vezi s člankom 8. i člankom 9. ZSSI-a te da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-116/18, dužnosnik ŠEHRIZAD BEGIĆ, zamjenik gradonačelnika Grada Kastva do 7. lipnja 2017.g.** iznosi predmet te navodi da je protiv dužnosnika pokrenut postupak zbog mogućeg kršenja članka 8. i 9. ZSSI-a, koje proizlazi iz propusta da po pisanom pozivu Povjerenstva podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika gradonačelnika Grada Kastva. Dužnosnik se na navedenu odluku nije očitovao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10. u vezi s člankom 8. i člankom 9. ZSSI-a te da mu se za utvrđenu povredu ne izrekne sankcija s obzirom da je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

**Utvrđuje se da je sjednici pristupio dužnosnik Ivan Budalić.**

Članica Povjerenstva Aleksandra Jozić-Ileković kao izvjestiteljica u predmetu **P-197/18, dužnosnik IVAN BUDALIĆ, gradonačelnik Grada Imotskog** iznosi predmet te navodi da je uvidom u izvješće o imovinskom stanju dužnosnika utvrđeno da dužnosnik dužnost obnaša volonterski i za isto prima naknadu te da ima poslovni udio u poslovnom subjektu Lukovac d.o.o. i da nije izvršen prijenos upravljačkih prava. Protiv dužnosnika pokrenut je postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije prokurista trgovačkog društva Lukovac d.o.o. te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u kapitalu trgovačkog društva Lukovac d.o.o. na povjerenika. Na odluku o pokretanju postupka dužnosnik je u zakonom predviđenom roku dostavio očitovanje u kojem navodi da se radi o previdu prilikom ispunjavanja izvješća o imovinskom stanju te da nije potpisao niti jedan ugovor s Gradom Imotskim.

Otvara se rasprava.

Predsjednica Povjerenstva daje riječ dužnosniku koji navodi da ostaje pri izjavi iz očitovanja na odluku o pokretanju postupka te da se evidentno radi o omašci. Dužnosnik ističe da nije imao poslovni odnos sa Gradom Imotskim ni prije stupanja na dužnost gradonačelnika.

Član Povjerenstva Davorin Ivanjek upućuje dužnosnika u odredbe čl. 14. i čl. 16. ZSSI-a radi prijenosa upravljačkih prava na osobu koja s dužnosnikom nije interesno povezana.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14. st. 1. i čl. 16. st. 1. ZSSI-a te da se pozove dužnosnik da prenese upravljačka prava i da mu se za utvrđenu povredu izrekne sankcija obustave isplate dijela neto mjesečne plaće u iznosu od 3000 kn, plativo u 3 istovjetna mjesečna obroka.

Članica Povjerenstva Tatijana Vučetić iznosi protuprijedlog da se dužnosniku za utvrđenu povredu izrekne sankcija u iznosu 2000 kn, plativo u 4 istovjetna obroka.

Utvrđuje se da je raspravljanje o 6. točci dnevnog reda dovršeno.

**Utvrđuje se da je sjednicu napustio dužnosnik Ivan Budalić.**

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-28/17, dužnosnik MARINKO ŽIC, općinski načelnik Općine Punat i dužnosnik GORAN BONIFAČIĆ, zamjenik općinskog načelnika Općine Punat** izlaže predmet te navodi da je protiv dužnosnika koji su ujedno i članovi skupštine komunalnog društva Črnika d.o.o., u vlasništvu općine, podnesena prijava radi diskriminacije prilikom postupka odabira direktora u navedenom komunalnom poduzeću. Od komunalnog društva zatražena je određena dokumentacija te je utvrđeno da je prvotno objavljen natječaj koji je poništen te donesen Pravilnik da će se direktor imenovati odlukom skupštine te je tako direktor i imenovan. Iz dokumentacije ne proizlazi da se radi o interesno povezanoj osobi, niti da su povrijeđene odredbe ZSSI-a.

Izvjestiteljica predlaže da se donese odluka o nepokretanju postupka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-118/17, dužnosnik IVAN MIJANDRUŠIĆ, općinski načelnik Općine Gračišće** izlaže predmet te navodi da je protiv dužnosnika zaprimljena prijava u kojoj se u bitnom navodi da je Općina Gračišće 2013.g. platila predizbornu emisiju dužnosniku kao i 2009.g. na nezavisnoj Istarskoj televiziji i da je dužnosnik kao službenik za informiranje višestruko onemogućavao pristup informacijama te se nadalje ukazuje na nepravilnosti financiranja izborne promidžbe. Zatraženi su podaci od Općine Gračišće u svezi poslovnog odnosa na koji je općina odgovorila da s TV Istrom koja je jedina lokalna postaja ima kontinuiran poslovni odnos od 2011.g. U postupku je utvrđeno da dužnosnik u istoj nema poslovne udjele niti je interesno povezan.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-224/17, dužnosnik IVAN FRANKOVIĆ, općinski načelnik Općine Pićan** iznosi predmet te navodi da je protiv dužnosnika podnesena prijava da posluje s poduzećem u vlasništvu šogora, da ima osobni obrt koji nije prenio na povjerenika te da sklapa ugovore s istim tim obrtom. Provjeravani su rodbinski i tazbinski odnosi te je izvršen uvid u dokumentaciju o poslovnim odnosima. U postupku je utvrđeno da su postojali poslovni odnosi te da je dužnosnik potpisnik se obje strane.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1., 17. st. 1. i st. 3. te čl. 7. c. ZSSI-a te da se predmet uputi nadležnom državnom odvjetništvu na dalje postupanje

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-298/17, dužnosnica SANDRA VUKIĆ, općinska načelnica Općine Vrsi do 15. lipnja 2017.g.** iznosi predmet te navodi da je protiv dužnosnice podnesena prijava zbog nezakonitog financijskog poslovanja općine i nezakonitog zapošljavanja. Zatražena je dopuna prijave te ista nije pristigla, a dužnosnici je istekao mandat 15. lipnja 2017.g.

Izvjestiteljica predlaže da se donese odluka o nepokretanju postupka jer se u podnesenoj prijavi ne navode konkretne okolnosti koje bi upućivale na povredu ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **P-302/17, dužnosnik DALIBOR PAUS, općinski načelnik Općine Barban,** iznosi predmet te navodi da je podnesena prijava u kojoj se navodi da je dužnosnik uz dužnost načaelnika i predsjednik udruge Društvo Trka na prstenac koja za svoje aktivnosti koristi proračunska sredstva Općine te je iznos koji koristi veći od svih drugih udruga. Također Općina ustupa društvu sve javne površine u naselju u danima održavanja navedene manifestacije, a koje potom izabere koncesionara koji koristi i daje iste u podnajam. Zatražena je dokumentacija o manifestaciji Trka na prstenac.

U postupku je utvrđeno da je dužnosnik 2017.g. donio odluku o dodjeli javne površine te 2018.g. odluku o dodjeli sredstava Udruzi te je Ugovor potpisao s jedne strane kao načelnik, a s druge strane kao predsjednik Udruge. Slijedom navedenoga izvjestitelj predlaže da se donese odluka o pokretanju postupka protiv dužnosnika zbog povrede načela obnašanja javnih dužnosti čl. 5. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-388/17, dužnosnik TOMISLAV VUIĆ, predsjednik Uprave trgovačkog društva Hrvatska poštanska banka d.d., dužnosnik DOMAGOJ KARADJOLE**, **član Uprave trgovačkog društva Hrvatska poštanska banka d.d. i dužnosnik MLADEN MRVELJ, član Uprave trgovačkog društva Hrvatska poštanska banka d.d.** iznosi predmet i navodi da je zaprimljena prijava kako je HPB sudjelovala u financiranju Agrokor koncerna te je prijava podnesena protiv članova uprave da su primili višemilijunske bonuse i da su nezakonito vođene poslovne knjige. Izvjestiteljica iznosi da veći dio prijave nije u nadležnosti Povjerenstva. U nadležnosti je Povjerenstva provjera jesu li dužnosnici primili bonuse i jesu li iste prijavili. U postupku je utvrđeno da su se dužnosnici odrekli prava na naknadu i da HPB nije isplaćivala bonuse.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **P-75/18, dužnosnik PERO MATIĆ, predsjednik Uprave trgovačkog društva Jadran d.d. do 6. travnja 2018.g. i dužnosnica MARIJA GALJANIĆ SOVAR, članica Uprave trgovačkog društva Jadran d.d. do 6. travnja 2018.g.** iznosi predmet te navodi da je podnesena prijava da dužnosnici nisu podnijeli imovinske kartice te da dužnosnica Marija Galjanić Sovar ima obrt u svom vlasništvu. Dužnosnicima je od strane Povjerenstva upućen zaključak te su po upućenom zaključku podnijeli imovinske kartice.

Izvjestiteljica predlaže da se donese odluka o nepokretanju postupka u svezi podnošenje imovinskih kartica te odluka o pokretanju postupka protiv dužnosnice Marije Galjanić Sovar zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **P-90/18, dužnosnik GORDAN ŽURGA, direktor trgovačkog društva HŽ Cargo d.o.o.,** iznosi predmet te navodi da je protiv dužnosnika podnesena prijava zbog istovremenog obnašanja funkcije direktora trgovačkog društva HŽ Cargo d.o.o. i predsjednika nadzornog odbora Agencije za integralni transport, čiji je jedini osnivač HŽ Cargo d.o.o. Izvjestiteljica navodi da je dan prije imenovanja na mjesto direktora dužnosnik podnio ostavku na mjesto predsjednika nadzornog odbora.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **P-185/18, dužnosnik DANIMIR KOLMAN, općinski načelnik Općine Rasinja** iznosi predmette navodi da je protiv dužnosnika podnesena prijava koja je preslika novinarskog članka u kojem se navodi da je dužnosniku, koji je načelnik Općine Rasinje, Zavod za javno zdravstvo isplaćivao naknadu kao članu upravnog vijeća i da je dužnosnik ujedno direktor Veterinarske stanice. U postupku je utvrđeno da dužnosnik dužnost obnaša volonterski i da za isto prima naknadu, a od 2000.g. je osoba odgovorna za zastupanje Veterinarske stanice Koprivnica d.o.o. gdje također prima plaću. Nadalje je utvrđeno da je dužnosnik predsjednik upravnog vijeća Zavoda za javno zdravstvo Koprivničko-križevačke županije te je od 2011.g. za isto primao naknadu. U svibnju 2018.g. navedeni iznos vratio je na račun Zavoda, međutim, i dalje ostaje činjenica da je od 2013.g. do svibnja 2018.g. istovremeno s naknadom za obnašanje dužnosti primao i navedenu naknadu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. i 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-119/18, na zahtjev dužnosnika DRAŽENA CRNČECA, općinskog načelnika Općine Sveti Martin na Muri** iznosi predmet te navodi da je dužnosnik zatražio mišljenje Povjerenstva vezano uz prijavljivanje nasljedstva u izvješće o imovinskom stanju, a s obzirom da mu je umro otac te je ostavinskom raspravom naslijedio imovinu.

Izvjestiteljica predlaže da se donese mišljenje da je dužnosnik povodom nasljeđivanja ostavinske imovine iza pokojnog oca, dužan u izvješću o imovinskom stanju prijaviti podatke o vrsti i vrijednosti nasljedstva te podatke od koga je nasljedstvo naslijeđeno, istekom godine u kojoj je rješenje o nasljeđivanju iza pokojnog oca postalo pravomoćno, s obzirom da stjecanje nasljedstva nekretnine predstavlja bitnu promjenu glede imovinskog stanja dužnosnika. Elektronički obrazac izvješća o imovinskom stanju dužnosnika sadrži posebne rubrike za prijavu podataka o stečenim nekretninama, novčanoj štednji kao i ostalih oblika imovine pa je, stoga, potrebno da dužnosnik naslijeđenu imovinu, koju navodi u zahtjevu za mišljenjem, prijavi u pripadajuću rubriku s naznakom nasljeđivanja kao osnove stjecanja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-121/18, na zahtjev dužnosnice MARICE JANČIĆ, općinske načelnice Općine Marija Gorica** iznosi predmet i navodi da je dužnosnica zatražila mišljenje može li Općina Marija Gorica stupiti u poslovni odnos u postupku jednostavne nabave roba i usluga s trgovačkim društvom Trgocentar Marija d.o.o. u vlasništvu njezine kćeri te s obrtom za ugostiteljstvo Ladanjski raj, u vlasništvu njena bračnog druga. Dužnosnica navodi da je trgovačko društvo Trgocentar Marija d.o.o. mogući ponuditelj za nabavu uredskog materijala, procijenjene vrijednosti 40.500,00 kn, sredstava i održavanje i ostale potrepštine, procijenjene vrijednosti 22.750,00 kn te za nabavu robe za potrebe reprezentacije, prigodnih poklon paketa za djecu i paketa za starije i nemoćne osobe, procijenjene vrijednosti 49.600,00 kn. Ugostiteljski objekt Ladanjskli Raj jedini je ugostiteljski objekt na području Općine Marija Gorica gdje je moguće konzumiranje hrane i pića, dok je Trgocentar Marija d.o.o. u neposrednoj blizini Općine.

Izvjestiteljica predlaže da se donese mišljenje da Općina Marija Gorica može stupiti u poslovni odnos s trgovačkim društvom Trgocentar Marija d.o.o., u vlasništvu kćeri dužnosnice, te s obrtom Ladanjski raj, u vlasništvu supruga dužnosnice, ukoliko dužnosnica postupi u skladu s uputama Povjerenstva. Ukoliko se kao mogući ponuditelji roba, radova ili usluga, utvrđenih Planom nabave roba, radova i usluga za proračunsku godinu 2018., pojavljuju trgovačko društvo Trgocentar Marija d.o.o. ili obrt Ladanjski raj, Općina Marija Gorica dužna je postupak jednostavne nabave onih roba i usluga utvrđenih Planom nabave za proračunsku godinu 2018., koje u svojoj ponudi imaju trgovačko društvo Trgocentar Marija d.o.o. i obrt Ladanjski raj, bez obzira na procijenjenu vrijednost konkretne nabave, provesti sukladno pravilima postupka jednostavne nabave procijenjene vrijednosti jednake ili veće od 100.000,00 kuna do procijenjene vrijednosti do 200.000,00 kn za robu i usluge te procijenjene vrijednosti do 500.000,00 kn za radove, propisanim člankom 7. Pravilnika o provođenju postupaka jednostavne nabave u Općini Marija Gorica i to uz obveznu objavu javnog poziva za dostavu ponuda. Ukoliko na poziv svoju ponudu podnese trgovačko društvo Trgocentar Marija d.o.o. ili obrt Ladanjski raj, dužnosnica je dužna obavijestiti Općinsko vijeće Općine te građane putem objave na službenim internetskim stranicama Općine te se izuzeti od svih poslova odgovorne osobe naručitelja, pogotovo od ocjene ponuda, donošenja Odluke o odabiru najpovoljnije ponude, kao i potpisivanja Ugovora o nabavi u ime Općine, a ovlast za obavljanje navedenih radnji delegirati na svog zamjenika. U slučaju izvanredne potrebe za nabavom određene robe, radova ili usluga, koja nije bila obuhvaćena prethodno provedenim postupkom javnog poziva Općina za nabavu te robe, radova ili usluga ne može stupiti u poslovni odnos s trgovačkim društvom Trgocentar Marija d.o.o. niti s obrtom Ladanjski raj. Dužnosnica i Općina dužni su prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a Povjerenstvo će u posebnoj odluci utvrditi jesu li upute provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-123/18, na zahtjev dužnosnika ERVINA VIČEVIĆA, općinskog načelnika Općine Selnica** iznosi predmet te navodi da je dužnosnik podnio zahtjev za mišljenjem u kojem navodi da je Općina Selnica raspisala Natječaj za dodjelu studentskih stipendija u Općini Selnica za akademsku godinu 2018/2019. te moli mišljenje Povjerenstva može li se na taj natječaj javiti njegova kćer.

Izvjestiteljica predlaže da se donese mišljenje da okolnost da se kći dužnosnika prijavi na Natječaj sama po sebi ne predstavlja povredu odredbi ZSSI-a. U cilju očuvanja integriteta i vjerodostojnosti upućuje se dužnosnik da se, u slučaju da se na Natječaj prijavi njegova kći, u cijelosti izuzme iz svih radnji vezanih uz provedbu Natječaja te da iste poslove povjeri zamjenici općinskog načelnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-282/18, na zahtjev Ivana Đančevića, predsjednika Šahovskog saveza Brodsko-posavske županije,** iznosi predmet te navodi da je postavljen upit u svezi mogućeg postojanja sukoba interesa Leona Žulja koji je pomoćnik ministra državne imovine i ujedno član Izvršnog odbora u Hrvatskom šahovskom savezu.

Izvjestiteljica predlaže da se donese očitovanje da u odnosu na odredbe ZSSI-a nema zapreke da dužnosnik obavlja funkciju člana izvršnog odbora ali nema pravo na naknadu. Nadalje da se dužnosnika uputi da se izuzme oko donošenja odluka u svezi Hrvatskog šahovskog saveza.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-230/17, dužnosnik MILAN BANDIĆ, gradonačelnik Grada Zagreba,** iznosi predmet i navodi da je protiv dužnosnika podnesena prijava u kojoj se navodi da je u zagrebačkom parku Maksimir održana tradicionalna proslava međunarodnog praznika rada uz dijeljenje građanima besplatnih porcija graha, u organizaciji Grada Zagreba i dodjeljivanja karanfila uz koje je bila oznaka stranke Milan Bandić 365 i koje su dijelile osobe koje su nosile stranačke oznake. Podnositelj smatra da je dužnosnik koristio javnu dužnost za svoju političku promociju.

U postupku su zatraženi podaci Grada Zagreba i političke stranke Milan Bandić 365 te je utvrđeno da su karanfile naručili i Grad Zagreb i politička stranka, međutim, ne postoji niti jedna snimka niti drugi dokaz iz kojeg bi bilo razvidno da je gradonačelnik dodjeljivao navedene karanfile s oznakom političke stranke te izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

**Prelazi se na raspravljanje o 21. točci dnevnog reda.**

Članica Povjerenstva Tončica Božić kao izvjestiteljica u predmetu **P-47/18, dužnosnica NADA MURGANIĆ, ministrica za demografiju, obitelj, mlade i socijalnu politiku,** iznosi predmet te navodi da se dužnosnicu prijavljuje za više kaznenih djela i prijavitelj navodi da je protiv dužnosnice podneseno više kaznenih prijava kao i da su podnesci s time u vezi dostavljeni i Hrvatskom saboru, Ustavnom sudu Republike Hrvatske, Pučkom pravobranitelju i Ministarstvu uprave. Povjerenstvo je radi provjere vjerodostojnosti i osnovanosti navoda iz podnesene prijave od podnositelja zatražilo dodatne podatke i dokumentaciju koja bi upućivala na povredu odredaba ZSSI-a. Međutim, na navedeni zahtjev Povjerenstva podnositelj prijave nije odgovorio niti dostavio dodatne podatke ili dokumentaciju.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

**Prelazi se na raspravljanje o 22 točci dnevnog reda.**

Predsjednica Povjerenstva kao izvjestiteljica u predmetu **P-261/18, dužnosnik ANDREJ ABRAMOVIĆ, sudac Ustavnog suda Republike Hrvatske,** iznosi predmet te navodi da je protiv dužnosnika podnesena prijava u kojoj se u bitnom ukazuje na postupanje dužnosnika u pravnoj stvari pred Općinskim sudom u Zagrebu, u predmetu koji je pokrenut po privatnoj tužbi i koji je dužnosniku bio dodijeljen u rad za vrijeme dok je na navedenom sudu obavljao funkciju suca. U postupku je utvrđeno da dužnosnik u razdoblju koje se navodi u prijavi nije obnašao javnu dužnost na temelju koje bi bio obveznik ZSSI-a.

Izvjestiteljica predlaže da se donese odluka o nepokretanju postupka jer se prijava odnosi na posao suca te da se stoga prijava dostavi na znanje Državnom sudbenom vijeću.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 22. točci dnevnog reda dovršeno.

**Prelazi se na raspravljanje o 23. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **M-127/18, na zahtjev dužnosnice LJUBICE LUKAČIĆ, zastupnice u Hrvatskom saboru,** iznosi predmet i navodi da je dužnosnica podnijela zahtjev u kojem ističe da je dobila poziv Balkanske nezavisne mreže u oblasti invalidnosti i OSCE i njihove Kancelarija za demokratske institucije i ljudska prava da u svojstvu dužnosnice prisustvuje Regionalnoj konferenciji „Učešće osoba s invaliditetom u politici i na izborima“ u Beogradu, na koju namjerava putovati 15. listopada 2018.g. Troškove smještaja i boravka u hotelu tijekom trajanja Konferencije snosi organizator odnosno Kancelarija OSCE-a za demokratske institucije i ljudska prava. Dužnosnica stoga moli Povjerenstvo mišljenje smije li prihvatiti navedeni poziv i prisustvovati navedenoj međunarodnoj konferenciji uz pratnju o trošku organizatora ili njene troškove treba snositi Hrvatski sabor.

Izvjestiteljica predlaže da se donese mišljenje da prihvaćanjem poziva Balkanske nezavisne mreže u oblasti invalidnosti i Kancelarije OSCE-a za demokratske institucije i ljudska prava na Regionalnu konferenciju „Učešće osoba s invaliditetom u politici i na izborima“ koja će se održati u Beogradu, Republika Srbija te prihvaćanjem da troškove putovanja i smještaja za dužnosnicu i njezinu pratnju snosi Kancelarija OSCE-a za demokratske institucije i ljudska prava kako za dužnosnicu i njezinog pratitelja tako i za sve ostale sudionike i njihove pratitelje, dužnosnica ne čini povredu ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 23. točci dnevnog reda dovršeno.

**Prelazi se na raspravljanje o 24. točci dnevnog reda.**

Članica Povjerenstva Tončica Božić kao izvjestiteljica u predmetu **M-122/18, na zahtjev dužnosnice HELENE CRNKOVIĆ, zamjenice općinskog načelnika Općine Mrkopalj,** iznosi predmet te navodi da je dužnosnica podnijela zahtjev za mišljenjem u kojem ističe da dužnost zamjenice obnaša volonterski i da je nezaposlena visokoobrazovna osoba s obitelji. Komunalno društvo Mrzle Drage d.o.o. Mrkopalj, koje je u većinskom vlasništvu Općine nema zaposlenog računovođu te je u slučaju objavljivanja natječaja zainteresirana za prijavu na to radno mjesto. U postupku je utvrđeno da dužnosnica nije član skupštine Komunalnog društva Mrzle Drage d.o.o. te je utvrđeno da postoji poslovni odnos između Općine i navedenog komunalnog društva.

Izvjestiteljica predlaže da se donese mišljenje da se dužnosnica može javiti na navedeni natječaj pri čemu mora voditi računa da ne intervenira u raspisivanje natječaja i druge radnje u svezi natječaja, a s obzirom da postoji poslovni odnos između Općine i komunalnog društva, u slučaju eventualnog zapošljavanja dužnosnica je dužna za isto zatražiti suglasnost Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 24. točci dnevnog reda dovršeno.

**Prelazi se na raspravljanje o 25. točci dnevnog reda.**

Član Povjerenstva Davorin Ivanjek kao izvjestitelj u predmetu **M-124/18, na zahtjev dužnosnika MARKA KRIČKE, zamjenika gradonačelnice Grada Siska,** iznosi predmet i navodida se zahtjev odnosi na već sličnu situaciju mogućeg sukoba interesa odnosno primitka nedopuštenog dara za koju je zatraženo mišljenje. Naime, njegovoj kolegici, financirani su od strane organizatora i Ministarstva kulture nastupi na „Festival Satyrians – Espaco dos Satyros Um“, držanje radionice na Sao Paolo Ecola de Teatro, nastup za organizaciju Sao Paolo – Društva prijatelja Dalmacije te radionica za zajednicu dijaspore Croatia Sacra Paulistana u Brazilu u razdoblju od 10. listopada 2018.g. do 22. listopada 2018.g. Dužnosnik ističe da ga je kolegica zamolila da joj ponovno bude osobni asistent radi kretanja i osobne higijene, što je on prihvatio, pri čemu troškove osobnog asistenta također snose organizator i Ministarstvo kulture.

Izvjestitelj predlaže da se donese mišljenje da nema zapreke da dužnosnik prihvati molbu kolegice, osobe s invaliditetom, da u svojstvu njezina osobnog asistenta otputuje s njom u Brazil, radi nastupa na „Festival Satyrians – „Espaco dos Satyros Um“, držanja radionice na „Sao Paolo Ecola de Teatro“, nastupa za organizaciju „Sao Paolo – Društva prijatelja Dalmacije“ te radionice za zajednicu dijaspore „Croatia Sacra Paulistana“ u razdoblju od 10. listopada 2018.g. do 22. listopada 2018.g., a pri čemu su troškovi puta financirani od strane organizatora navedenih manifestacija i Ministarstva kulture Republike Hrvatske.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 25. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**